

**ΔΙΑΔΙΚΑΣΙΑ**

**ΑΙΤΗΣΗΣ, ΕΓΚΡΙΣΗΣ & ΥΛΟΠΟΙΗΣΗΣ**

**ΕΠΙΜΟΡΦΩΤΙΚΟΥ ΠΡΟΓΡΑΜΜΑΤΟΣ**

1. **Αυτοχρηματοδοτούμενα προγράμματα ή χρηματοδοτούμενα από ιδιωτικούς φορείς**

Κάθε Πρόγραμμα EΔΒΜ αξιολογείται ως προς τη σκοπιμότητα και την εκπαιδευτική του επάρκεια.

**Η διαδικασία έγκρισης** ακολουθεί τα εξής στάδια:

1. **Κατάθεση Αίτησης-πρότασης** υλοποίησης του προγράμματος από τον/την ΕΥ, η οποία υποβάλλεται ηλεκτρονικά προς το Συμβούλιο του ΚΕΔΙΒΙΜ, σε πρότυπο έντυπο που διατίθεται από το ΚΕΔΙΒΙΜ Χαροκοπείου Πανεπιστημίου με αριθμό πρωτοκόλλου του Πανεπιστημίου και υπογεγραμμένη από τον ΕΥ (**Έντυπο1\_Κ.Ε.ΔΙ.ΒΙ.Μ-ΧΠ** στην ιστοσελίδα του ΚΕΔΙΒΙΜ https://lll.hua.gr/chrisima-entypa/).

**Η πρόταση περιέχει τα ακόλουθα στοιχεία**:

α) τον τίτλο του προγράμματος, ο οποίος πρέπει να ανταποκρίνεται στο περιεχόμενό του,

β) τη χρονική διάρκεια του προγράμματος και τις συνολικές ώρες επιμόρφωσης,

γ) τη συνοπτική περιγραφή του προγράμματος και των επιδιωκόμενων στόχων,

δ) το θεματικό πεδίο,

ε) τη διάρθρωσή του σε επιμέρους ενότητες και τον αριθμό και το αντικείμενο τους, εάν υπάρχουν,

στ) τον/την Ακαδημαϊκό/ή Υπεύθυνο/η του προγράμματος,

ζ) τις μεθόδους υλοποίησης του προγράμματος,

η) ενδεικτικό εκπαιδευτικό υλικό,

θ) τα ελάχιστα προσόντα που απαιτούνται για τη συμμετοχή των υποψηφίων,

ι) το κόστος παρακολούθησης του προγράμματος,

ια) τον ανώτατο αριθμό εκπαιδευομένων, εάν προτείνεται,

ιβ) τον προσδιορισμό των μαθησιακών αποτελεσμάτων του προγράμματος και των επαγγελματικών αποτελεσμάτων (μικροδιαπιστευτήρια - microcredentials) ή τον αριθμό των πιστωτικών μονάδων (ECTS/ECVET), που αποκτούνται από την επιτυχή ολοκλήρωση του προγράμματος ή κάθε επιμέρους ενότητας του προγράμματος, εάν διαρθρώνεται σε ενότητες,

ιγ) τον τρόπο αξιολόγησης των εκπαιδευομένων,

ιδ) τους συνεργαζόμενους φορείς υλοποίησης του προγράμματος και

ιε) τον εκτιμώμενο προϋπολογισμό του προγράμματος.

Την υποβολή της πρότασης συνοδεύει μελέτη σκοπιμότητας και βιωσιμότητας του προγράμματος.

1. **Το Συμβούλιο** σε συνεδρίασή του **ελέγχει την πρόταση και την αναθέτει σε έναν/μία διαχειριστή/τρια μέλος του με συναφές επιστημονικό πεδίο** (σε περίπτωση που ο αιτών είναι τακτικό μέλος του Συμβουλίου του ΚΕΔΙΒΙΜ η πρόταση ανατίθεται στο αναπληρωματικό μέλος που έχει εισηγηθεί από την Κοσμητεία της αντίστοιχης Σχολής).
2. Στη συνέχεια, **η πρόταση αποστέλλεται προς αξιολόγηση σε αξιολογητές/τριες** που επιλέγονται από το/ τη/διαχειριστή/τρία μέσα από το Μητρώο Αξιολογητων/ τριών που διατηρεί το Κέντρο. Τα ονόματα των αξιολογητών/τριών δεν γνωστοποιούνται στον/στην ΕΥ του προγράμματος.
3. **Τεκμηριωμένη έγκριση ή απόρριψη της πρότασης, σύμφωνα με τις υποδείξεις του Συμβουλίου, οι οποίες βασίζονται στις εισηγήσεις των αξιολογητών/τριών**. Κατά τη φάση αυτή το Συμβούλιο του ΚΕΔΙΒΙΜ δύναται να ζητήσει τροποποιήσεις της πρότασης από τον ΕΥ. Παρέχεται η δυνατότητα επιστημονικής αντίκρουσης της αξιολόγησης, με έγγραφη επιστολή προς το Συμβούλιο του Κέντρου.
4. **Η απόφαση του Συμβουλίου αποστέλλεται προς έγκριση στο Συμβούλιο Διοίκησης του Χαροκοπείου Πανεπιστημίου**. Η απόφαση θεωρείται ότι έχει εγκριθεί από το Συμβούλιο Διοίκησης μετά την άπρακτη πάροδο δέκα (10) ημερών.
5. Μετά την έγκριση του Συμβουλίου Διοίκησης (ή το πέρας των 10 ημερών), **το Συμβούλιο με απόφαση του εγκρίνει την υλοποίηση των προγραμμάτων** και τα βασικά στοιχεία τους.
6. **Η απόφαση έγκρισης αναρτάται στο πρόγραμμα «ΔΙΑΥΓΕΙΑ».**
7. **Το Συμβούλιο αναθέτει την υλοποίηση των προγραμμάτων στους/στις ΕΥ και κοινοποιεί την έγκριση στην Επιτροπή Ερευνών και Διαχείρισης του Ε.Λ.Κ.Ε. Χ.Π.** για τις σχετικές ενέργειες της αρμοδιότητάς της. Τα εγκεκριμένα προγράμματα κοινοποιούνται στο Υπουργείο Παιδείας, Θρησκευμάτων και Αθλητισμού.

**Έναρξη - Υλοποίηση του προγράμματος**

Μετά την έγκριση του Προγράμματος, και πριν την έναρξη λειτουργίας του, απαιτείται **υποβολή λεπτομερούς φακέλου του Προγράμματος προς το Συμβούλιο του Κ.Ε.ΔΙ.ΒΙ.Μ**, βάσει του οποίου θα γίνεται η παρακολούθηση της υλοποίησής του.

Ο φάκελος θα πρέπει να περιέχει:

* **Τον αναλυτικό Οδηγό Σπουδών του Προγράμματος,** ο οποίος περιλαμβάνει λεπτομερείς πληροφορίες για τη δομή του Προγράμματος, το χρονοδιάγραμμα και τη μεθοδολογία υλοποίησής του, τον κατάλογο διδασκόντων/ουσών και τον χώρο διεξαγωγής, τον τρόπο επιλογής/εγγραφής στο Πρόγραμμα, τα δίδακτρα, την κατανομή/αξιοποίηση των πόρων του Προγράμματος κ.ά. (**Έντυπο2\_Κ.Ε.ΔΙ.ΒΙ.Μ-ΧΠ** στην ιστοσελίδα του ΚΕΔΙΒΙΜ https://lll.hua.gr/chrisima-entypa/)
* **σχέδια των Πιστοποιητικών Επιμόρφωσης, Παραρτήματος Πιστοποιητικού Επιμόρφωσης και Βεβαίωσης Παρακολούθηση**ς που θα χορηγηθούν (**Έντυπα 5, 6 & 7\_Κ.Ε.ΔΙ.ΒΙ.Μ-ΧΠ** στην ιστοσελίδα του ΚΕΔΙΒΙΜ https://lll.hua.gr/chrisima-entypa/)
* **λοιπό συνοδευτικό υλικό** που κρίνεται απαραίτητο από τον/την ΕΥ του Προγράμματος.

**Αξιολόγηση του προγράμματος από τους/τις εκπαιδευόμενους/ες:**

Πριν από τη λήξη του προγράμματος, οι ΕΥ αποστέλλουν στους/στις συμμετέχοντες/ουσες στο πρόγραμμα ενιαίο ερωτηματολόγιο που διατίθεται από τη Γραμματεία του ΚΕΔΙΒΙΜ, σύμφωνα με το οποίο οι εκπαιδευόμενοι/ες αξιολογούν το συγκεκριμένο πρόγραμμα. Τα στοιχεία της αξιολόγησης τηρούνται στο αρχείο του Τμήματος και είναι διαθέσιμα στους/στις ΕΥ του κάθε προγράμματος (**Έντυπο3\_Κ.Ε.ΔΙ.ΒΙ.Μ-ΧΠ** στην ιστοσελίδα του ΚΕΔΙΒΙΜ https://lll.hua.gr/chrisima-entypa/)

* Η αξιολόγηση του Προγράμματος γίνεται και από τους Εκπαιδευτές (**Έντυπο4\_Κ.Ε.ΔΙ.ΒΙ.Μ-ΧΠ** στην ιστοσελίδα του ΚΕΔΙΒΙΜ https://lll.hua.gr/chrisima-entypa/)

**Έκδοση πιστοποιητικών**

Με τη λήξη του προγράμματος, οι ΕΥ αποστέλλουν στη Γραμματεία του ΚΕΔΙΒΙΜ πίνακα με τα στοιχεία των επιτυχόντων/ουσών, προκειμένου να εκδοθούν τα σχετικά πιστοποιητικά ή οι βεβαιώσεις. Τα πιστοποιητικά υπογράφονται από τον/την Πρόεδρο του Συμβουλίου του ΚΕΔΙΒΙΜ και τον/την ΕΥ του προγράμματος, ο/η οποίος/α μεριμνά για την αποστολή τους στους/στις δικαιούχους.

**Φάκελος ολοκλήρωσης του προγράμματος**

Μετά την ημερομηνία ολοκλήρωσης του Προγράμματος, και εντός αποκλειστικής προθεσμίας 30 ημερών, ο ΕΥ υποχρεούται να:

* Καταθέσει προς το Συμβούλιο του Κ.Ε.ΔΙ.ΒΙ.Μ συμπληρωμένη την **Έκθεση Απολογισμού Έργου** (**Έντυπο9\_Κ.Ε.ΔΙ.ΒΙ.Μ-ΧΠ** στην ιστοσελίδα του ΚΕΔΙΒΙΜ https://lll.hua.gr/chrisima-entypa/)
* υποβάλει στο Συμβούλιο του ΚΕΔΙΒΙΜ **τα αποτελέσματα της αξιολόγησης του Προγράμματος**, σύμφωνα με τα προβλεπόμενα στον Οδηγό Σπουδών του Προγράμματος. *(Η αξιολόγηση του Προγράμματος από τους Εκπαιδευόμενους και τους Εκπαιδευτές θα πραγματοποιείται μέσω συμπλήρωσης τυποποιημένων ηλεκτρονικών ερωτηματολογίων, από link που θα αποστέλλεται στον ΕΥ από το ΚΕΔΙΒΙΜ)*.
* μεριμνήσει (εφόσον αυτό δεν έχει ήδη προηγηθεί) για την **ανάρτηση στην ιστοσελίδα του ΚΕΔΙΒΙΜ των σχετικών πληροφοριών του Προγράμματος που υλοποιήθηκε** (Οδηγό - Σπουδών και άλλο συνοδευτικό υλικό που κρίνεται απαραίτητο από τον ΕΥ).

Τα παραπάνω δεν υποκαθιστούν τα έγγραφα για τη διαδικασία ολοκλήρωσης των έργων στον Ε.Λ.Κ.Ε., τα οποία θα πρέπει να συμπληρωθούν και κατατεθούν στον Ε.Λ.Κ.Ε. με βάση τις εκάστοτε ισχύουσες διαδικασίες αυτού.

**Β. Χρηματοδοτούμενα Προγράμματα από ιδιωτικούς ή δημόσιους φορείς**

Σε περίπτωση χρηματοδότησης του προγράμματος από ιδιωτικούς ή δημόσιους φορείς, η πρόταση προς το φορέα χρηματοδότησης πρέπει, πριν από την υποβολή της σε αυτόν, να αξιολογείται και εγκρίνεται από το Συμβούλιο του ΚΕΔΙΒΙΜ Χαροκοπείου Πανεπιστημίου ως προς:

* Τη συμφωνία της με τις αρχές που διέπουν τη λειτουργία του ΚΕΔΙΒΙΜ ΧΠ.
* Τη δυνατότητα του Χαροκοπείου Πανεπιστημίου να ανταποκριθεί στις απαιτήσεις της προτεινόμενης δράσης.
* Την οικονομική κάλυψη για τη χρήση των διατιθέμενων από το Χαροκόπειο Πανεπιστήμιο πόρων.

Κατά τα λοιπά για τα χρηματοδοτούμενα προγράμματα ισχύει ό,τι και για τα αυτοχρηματοδοτούμενα.